作者：赵鼎
词牌/韵律：望海潮

paragraphs: 双峰遥促，回波奔注，茫茫溅雨飞沙。
霜凛剑戈，风生阵马，如闻万鼓齐挝。
儿戏笑夫差。
漫水犀强弩，一战鱼虾。
依旧群龙，怒卷银汉下天涯。
雷驱电炽雄夸。
似云垂鹏背，雪喷鲸牙。
须臾变灭，天容水色，琼田万顷无瑕。
俗眼但惊嗟。
试望中彷佛，三岛烟霞。
旧隐依然，几时归去泛灵槎。